РЕШЕНИЕ НА КОМИСИЯТА
от 20 декември 2007 година
за изключване от финансиране от страна на Общността на някои разходи, направени от държавите-членки в рамките на Европейския фонд за ориентиране и гарантиране на земеделието (ФЕОГА), секция „Гарантиране“
(нотифицирано под номер C(2007) 6514)
(само текстовете на английски, гръцки, датски, испански, италиански, малтийски, немски, нидерландски, португалски, словенски, унгарски, фински, френски, чешки и шведски език са автентични)
(2008/68/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 729/70 на Съвета от 21 април 1970 г. за финансиране на Общата селскостопанска политика (1), и по-специално член 5, параграф 2, буква в) от него,
като взе предвид Регламент (ЕО) № 1258/1999 на Съвета от 17 май 1999 г. относно финансирането на Общата селскостопанска политика (2), и по специално член 7, параграф 4 от него,
след консултации с Комитета по земеделските фондове,
като има предвид, че:
(1)
Член 5 от Регламент (ЕИО) № 729/70, член 7 от Регламент (ЕО) № 1258/1999, както и член 8, параграфи 1 и 2 от Регламент (ЕО) № 1663/95 на Комисията от 7 юли 1995 г. за определяне на подробни правила за прилагането на Регламент (ЕИО) № 729/70 относно процедурата за уравняване на сметките на ФЕОГА, секция „Гарантиране“ (3), предвиждат, че Комисията следва да предприеме необходимите проверки, да предостави резултатите от своите проверки на държавите-членки, да се запознае с направените от тях забележки, да свика двустранни разговори за постигане на споразумение със съответните държави-членки и официално да им съобщи своите заключения.
(2)
На държавите-членки е предоставена възможността да поискат започване на помирителна процедура. В някои случаи тази възможност е използвана и съставеният доклад в края на процедурата е разгледан от Комисията.
(3)
Членове 2 и 3 от Регламент (ЕИО) № 729/70, както и член 2 от Регламент (ЕО) № 1258/1999, предвиждат възможност за финансиране единствено на възстановяванията при износ към трети страни и интервенциите, чиято цел е стабилизирането на пазарите за селскостопански продукти, които са съответно предоставени или предприети съгласно правилата на Общността в рамките на общата организация на пазарите за селскостопански продукти.
(4)
Извършените проверки, резултатите от двустранните разговори и от помирителните процедури показват, че част от декларираните от държавите-членки разходи не отговарят на условията и следователно не могат да бъдат финансирани от секция „Гарантиране“ на ФЕОГА.
(5)
Трябва да се посочат сумите, които не са одобрени за покриване от секция „Гарантиране“ на ФЕОГА. Тези суми не се отнасят за разходи, извършени повече от двадесет и четири месеца преди писменото съобщение на Комисията до държавите-членки за резултатите от проверките.
(6)
За случаите, за които се отнася настоящото решение, изчислените суми, които трябва да бъдат изключени поради несъответствие с правилата на Общността, са съобщени от Комисията на държавите-членки в рамките на обобщен доклад.
(7)
Настоящото решение не засяга финансовите изводи, които Комисията би направила вследствие решенията на Съда на Европейските общности по висящи дела към 3 септември 2007 г. по въпроси, касаещи съдържанието на настоящото решение,
ПРИЕ НАСТОЯЩОТО РЕШЕНИЕ:
Член 1
Посочените в приложението разходи на акредитираните разплащателни агенции на държавите-членки, заявени в рамките на ФЕОГА, секция „Гарантиране“, се изключват от финансиране на Общността поради несъответствието им с правилата на Общността.
Член 2
Адресати на настоящото решение са Кралство Белгия, Чешката република, Кралство Дания, Федерална република Германия, Ирландия, Република Гърция, Кралство Испания, Френската република, Италианската република, Република Кипър, Република Унгария, Република Малта, Португалската република, Република Словения, Република Финландия, Кралство Швеция и Обединеното кралство Великобритания и Северна Ирландия.
Съставено в Брюксел на 20 декември 2007 година.